Dilectis filiis Cisterciensi eiusque coabbatibus in generali Cisterciensi Capitulo congregandis, salutem. Dum candidatum vestri Ordinis exercitum in castris claustralibus virtuose militantem Domino mentis oculis aspicimus et qualiter armis praecinctus divinis, devotarum scilicet orationum suffragiis, adversus hostium malignorum insidias continuis dimicare vigiliis, ne hostium ipsorum succumbat insultibus, non desistit, paternae meditationis intuitibus contemplamur, merito ad prosperum statum ipsius Ordinis, per cuius operationes salubres in agro dominico uberes fructus crescunt, afficimur, desideriis optantes intensis, ut Ordo ipse spiritualibus incrementis proficiat, et temporalibus subsidiis non decrescat. Ideoque universitatem vestram rogamus, monemus, et attentius in Domino exhortamur, quatinus in instanti vestri generalis congregatione Capituli, ad ea quae Dei sunt, ac religionem fovent et nutriunt, adeo sint corda vestra concordia, et opera manifesta, quod interius religionis veritas et exterius famae integritas conserventur. Et licet supponamus indubie, quod vos paternum, quem ad vos gerimus, orationum intercessionibus recompensetis affectum, exhortationibus tamen praedictis adiicimus, ut in eodem Capitulo precum devotarum instantias ad Dominum humilitate spiritus effundatis, et effundi per totum Ordinem statuatis, quod ipse qui solus est potens, et in cuius ditione cuncta sunt posita, turbatum mare mundi huius guerrarum, et dissentionum tempestuosis fluctibus sua ineffabili pietate quietet, ut fideles in pacis pulchritudine et fiduciae tabernaculis quiescentes, ipsum pacis auctorem devotius, et crebrius operibus pietatis intendant, malorum timore sublato, nobisque ad perferendam apostolici oneris sarcinam humeris nostris impositi virtutem tribuat, et imbecillitatem nostram suae potentiae fortitudine fulciat et sustentet, ut gregem dominicum curae nostrae commissum, iuxta suum beneplacitum, in viam salutis dirigere, ac tandem post laboriosos praesentis vitae decursus, cum rege ipso quietis perennis mercede perfrui feliciter valeamus. Datum… STATUTA Anno Domini millesimo trecentesimo quadragesimo quinto statuta sunt haec apud Cistercium in Capitulo generali. 1.  Primo, cum inveteratae consuetudinis auctoritas iuxta legitimas sanctiones legum seu statutorum interpres censeatur, et quidam nostri Ordinis innitentes textui Clementinae dicentes quod statuta Capituli non ligant, nisi in sequenti Capitulo ipsius Ordinis confirmentur, dubitationis materiam assumpserunt, asserentes se vel alias personas Ordinis per statuta huiusmodi non ligari, nisi, ut praemittitur, firmiter fuerint in sequenti Capitulo confirmationis robore communita. Idcirco generale Capitulum hanc ambiguitatis caliginem de cordibus haesitantium cupiens amovere, sic declarat, quod ab antiquo Ordo noster eiusque Cisterciense Capitulum generale sic intelligere ac tenere consuevit : quod statuta Capituli generalis postquam fuerint edita et in Capitulo promulgata, ligant adeo, quod nisi in sequenti Capitulo expresse revocata fuerint, censentur tacite confirmata. 2.  Item, cum crassa ignorantia non excuset, tamen ut velamen excusationis tollatur a negligentibus vel se asserentibus ignorare, patribus abbatibus et commissariis Ordinis universi districte praecipit Capitulum generale, ut diffinitiones cuiuslibet anni tam generales quam speciales illis, quos tangunt, aut pro quibus fuerint editae, per se vel per alium praesentare studeant singulis gradatim in monasteriis sibi immediate subiectis vel commissatis, et in eorum capitulo explicare sive publicare infra competentem terminum citra annum ordinationis ipsarum ; iniungatque abbati, si praesens fuerit, alias priori et cantori, ut earum copiam accipiant sibique retineant et observent. Alioquin tam tradere copiam quam accipere suis sumptibus negligentes, tribus diebus, uno eorum in pane et aqua, faciant levem culpam in *Libello* et annalibus constitutam. Quae donec fecerint, vel diffinitiones ipsas habuerint, gradum altaris ascendere non praesumant. 3.  Item, ne audacia seu contumacia appareat impunita, domino Cistercii et quatuor primis generale Capitulum committit quatinus, quilibet generationem suam per providos et discretos viros faciat perlustrari et diligenter inquiri de abbatibus, qui a tempore Benedictinae de Capitulo sine causa rationali remanserunt vel se minus legitime excusaverunt, receptis primitus a dictis providis iuramentum, quod in dicta inquisitione et relatione Capitulo facienda fideliter se habebunt. 4.  Item, ut personae Ordinis hospitalitatis consuetae beneficio non fraudentur, statuit generale Capitulum et diffinit, quod licet nonnunquam idem Capitulum nonnullis abbatibus et conventibus, eorumdem monasteriorum utilitate pensata, concedat, quatinus grangias suas vel villas valeant, cum expedire viderint, mutare ; tamen de intentione Capituli non existit, quin locus ad hoc congruus reservetur pro hospitalitate personis Ordinis facienda, secundum morem ibidem hactenus observatum, cum concessiones huiusmodi, ubi aliud non exprimitur, intelligi debeant sine iuris praeiudicio alieni. 5.  Relationem de Volkederode et de Rifenstein abbatum de commutatione bonorum in Walkenreidensi abbatia facta approbat et confirmat Capitulum generale, dando licentiam permutationem ad utilitatem monasterii faciendi. 